Apstiprināta standarta grozījuma publicēšana aizsargāta cilmes vietas nosaukuma vai aizsargātas ģeogrāfiskās izcelsmes norādes specifikācijā lauksaimniecības produktu un pārtikas produktu nozarē saskaņā ar Komisijas Deleģētās regulas (ES) 664/2014 6b. panta 2. un 3. punktu

(2022/C 492/04)

Šis paziņojums ir publicēts saskaņā ar Komisijas Deleģētās regulas (ES) 664/2014 (1) 6b. panta 5. punktu.

Paziņojums par standarta grozījuma apstiprināšanu aizsargāta cilmes vietas nosaukuma vai aizsargātas ģeogrāfiskās izcelsmes norādes, kuras izcelsme ir kādā dalībvalstī, specifikācijā (Reglaments (ES) nr. 1151/2012)

“Volailles du Maine”

ES Nr.: PGI-FR-0148-AM01 — 28.9.2022.

ACVN ( ) AĢIN (X)

1. Produkta nosaukums

“Volailles du Maine”

2. Dalībvalsts, kas ietilpst ģeogrāfiskajā zonā

Francija

3. Dalībvalsts iestāde, kas paziņo par standarta grozījumu

Izcelsmes un kvalitātes valsts institūts (INAO) Arborial – 12, rue Rol-Tanguy TSA 30003 – 93555 Montreuil Cedex Tālr. +33 0173303800 Fakss +33 0173303804 E-pasts: info@inao.gouv.fr

4. Apstiprinātā(-o) grozījuma(-u) apraksts

Grozījumi specifikācijā aprakstīti tālāk tekstā un tie attiecas uz tālāk minētajām sadaļām.

Sadaļa “Produkta apraksts”

Grozījums attiecas uz produktiem ar AĢIN, ar to paredz tālāk minēto papildu sugu ražošanu:

— dzeltena vista;

— melna vista;

— 100 dienas veca vista;

— pērļvista;

— kapauns un mini kapauns;

— nobarojama vista (poularde);

— pīle;

— zoss;

— dējējvista.

Pieteikuma iesniedzēja grupa ražo šīs sugas, kas ģeogrāfiskajā apgabalā tiek ražotas jau gadiem ilgi.

Sadaļu papildina ar atbilstības kritērijiem un organoleptisko aprakstu katrai no sugām vai produktiem.

Specifikācijas piemērošanas jomu paplašina, iekļaujot subproduktus. Iekļautie subprodukti ir aknas, guza un sirds. Atļauts izmantot tikai tos subproduktus, kas iegūti no AĢIN selekcionētu mājputnu liemeņiem. Pievieno sarakstu ar atlases kritērijiem un tirdzniecības veidu (saglabāta [produkta] viengabalainība, vienmērīga krāsa, tirdzniecība svaigā vai sasaldētā formā).

Sadaļa “Ražošanas metode”

Tā kā specifikācijā ir iekļautas vairākas sugas, lielā mērā papildināta ražošanas metode. Tā sadalīta divās daļās, no kurām pirmā veltīta gaļas mājputniem un otrā dējējvistām.

Apakšsadaļa 5.1. un 5.5. “Izmantotie priekšteči”

Dzēsts pienākums, kurā noteikts, ka 90 % nākamo Gallus sugas vaislas putnu dzimst un tiek audzēti apgabalā: inkubatoru koncentrācija un to specializācija neļauj audzētājiem veikt iepirkšanu vienīgi ģeogrāfiskajā apgabalā. Turklāt iekļauta tabula ar fenotipa kopsavilkumu katrai sugai. Gaļas mājputniem priekšteči ir lēnaudzīgi, pielāgoti ilgai audzēšanai un audzēšanai āra apstākļos ganībās. Dējējvistām priekšteči ir izturīgi un pielāgoti audzēšanai ganībās.

Apakšsadaļa 5.2. un 5.6. “Audzēšanas veids”

Pašreizējā specifikācija paredzēto apzīmējumu “audzēts saimniecībā – āra aplokā” papildinās apzīmējums “audzēts saimniecībā – pilnīgas brīvās turēšanas apstākļos”. Iekļauti noteikumi attiecībā uz piekļuvi ganībām: no plkst. 9 rītā līdz tumsas iestāšanās laikam gaļas mājputniem un no plkst. 11 rītā līdz tumsas iestāšanās laikam dējējvistām. Tāpat iekļauta tabula ar kopsavilkumu par vecuma ierobežojumiem piekļuvei ganībām un minimālo audzēšanas ilgumu katrai sugai.

Apakšsadaļa 5.3.1. un 5.7.1. “Ēkas”

Papildināta pašreizējā sadaļa. Pirmkārt, gan uz gaļas mājputniem, gan dējējvistām attiecas noteikumi par stacionārām novietnēm un princips “viss pilns, viss tukšs” ēkas ietvaros. Tālāk detalizētākā veidā ir sniegti konkrēti kritēriji ēkas plānojumam atkarībā no sugas.

Gaļas mājputniem

Ir noteikta kopējā izmantojamā mājputnu novietnes platība atsevišķos objektos, lai ierobežotu saimniecības mērogu (1 600 m2). Tālāk ir sniegta maksimālā ēkas platība (480 m2), kā izņēmumu nosakot tītarus un zosis (500 m2). Tabulā definēts lūku platums un augstums atkarībā no audzēšanas veida “audzēts saimniecībā – āra aplokā” (ne mazāk par 0,35 m) vai “audzēts saimniecībā – pilnīgas brīvās turēšanas apstākļos” (ne mazāk par 0,40 m). Lūku priekšā atrodas trotuārs, kura platums ir ne mazāks par vienu metru. Vistām un pērļvistām obligāti ir jāuzstāda laktas. To lineārais garums atbilst 10 metriem attiecībā uz 100 m2 ēkas platības, un tie ir pieejami mājputniem ne vēlāk kā tad, kad tie sasnieguši četru nedēļu vecumu.

Sadaļa papildināta ar tabulu, kurā apkopots maksimālais dzīvnieku audzēšanas blīvums ēkā.

Maksimālais dzīvnieku skaits / ēkas m2 Vista 11 Pērļvista 13 Tītars 6,25 (10 līdz 7 nedēļām) Pīle 10 – mātītes / 8 – tēviņi Zoss 5 (10 līdz 6 nedēļām)

Dējējvistām

Ir noteikts maksimālais jaunvistu saņemšanas vecums (22 nedēļas). Ir sniegts maksimālais vistu skaits ēkā (ne vairāk kā 6 000 vistu). Ir norādīti ēku ārtelpu un iekštelpu plānojuma kritēriji. Ēkām ir logi, pa kuriem iekļūst dabiskais apgaismojums, ko papildina ar mākslīgo apgaismojumu. Apgaismojuma lietošanas ilguma ierobežojums ir 16 stundas dienā ar vismaz astoņas stundu ilgu nakts atpūtas periodu. Izejas lūkas, kuru garums ir vismaz četri metri uz 100 m2 ēkas platības, mājputniem nodrošina pieeju ganībām. Blīvums ēkās ir deviņas vistas uz m2.

Apakšsadaļa 5.3.2. un 5.7.2. “Ganības”

Pašreiz spēkā esošajā specifikācijā nebija iekļauts ganību apraksts. Kopumā ganībās ir jābūt zālei un kokiem, kas veido pastāvīgas pļavas. Sniegta plašāka informācija par stādījumiem šajās vietās (dzīvžogu veidi, koku veidi un to skaits), iepriekš minētie ir atšķirīgi gaļas mājputniem un dējējvistām. Minimālā ganību platība pēc tēmas ir dota katrai sugai, iepriekš minēto groza, sākot no daļējas aizvešanas dienas nobarojamu vistu, kapaunu un mini kapaunu tipa mājputniem. Pievienots karantīnas periods, kas jāievēro starp saimēm, un ganību uzturēšanas noteikumi.

Apakšsadaļa 5.4. un 5.8. “Barība”

Barības daļa ir pilnībā pārskatīta un papildināta ar atšķirību starp gaļas mājputniem un dējējvistām.

Gaļas mājputniem

Kopējais graudaugu daudzums samazināts no 75 % līdz 70 % no barības devas svara.

Šo robežvērtību papildina saraksts ar izejvielām, kas var tikt iekļautas [mājputniem] dodamajā barībā. Tabulā parādīts mājputnu vecums nobarošanas perioda sākumā. Visbeidzot, pievienota informācija par smelkni (nelieliem akmentiņiem, ko dod, lai veicinātu barības sasmalcināšanu guzā) mājputniem, sākot no četru nedēļu vecuma.

Dējējvistām

Ir pievienota šī daļa. Pievienota minimālā robežvērtība 60 % apmērā graudaugiem un no tiem atvasinātiem produktiem un 5 % apmērā minerālvielām, kā arī saraksts ar atļautām izejvielām barības sastāvā.

Apakšsadaļa 5.9. “Aizvešanas, transportēšanas un kaušanas nosacījumi”

Ar šo sadaļu aizstāj sadaļu “Pārstrāde”. Pievieno piecas stundas ilgu nebarošanas laiku. Rūpējoties par dzīvnieku labturību, ir noteikts, ka laiks starp aizvešanu un nokaušanu nedrīkst pārsniegt 12 stundas un transportēšanas ilgums nedrīkst pārsniegt trīs stundas. Pievienots arī 30 minūtes ilgs nogaidīšanas laiks kautuvē.

Dzēš apakšsadaļu “Pārstrāde”, jo to neveic tikai ģeogrāfiskajā apgabalā, un pirmskaušanas nosacījumus. Tāpat dzēš sadaļu, kas saistīta ar audzētāju apmācību un sadaļu, kas attiecas uz aizliegumu aizvest citus mājputnus kā vien tos, kuri nāk no atbalsta saņēmēja vai atbalsta saņēmēju grupas.

Sadaļa “Saikne”

Spēkā esošās specifikācijas sadaļa “Saikne ar ģeogrāfisko apgabalu” ir pilnībā pārstrādāta. Tā ir pārveidota trijās daļās, lai nošķirtu ģeogrāfiskā apgabala, produkta un cēloniskās saiknes parametrus. Šī redakcija ir precīzāka, un dzēstas vairākas ilustrācijas un vēsturiskas atsauces.

Sadaļa “Ģeogrāfiskais apgabals”

Grozījumi attiecībā uz apgabalu ir galvenokārt nepieciešami administratīvu grozījumu dēļ, jo pašvaldības ir apvienotas vai tās aizmirsts pievienot spēkā esošajā specifikācijā definētajā apgabalā.

Specifikācijā norādīts, ka audzēšanai jānotiek ģeogrāfiskajā apgabalā un ka tā sākas:

— gaļas mājputniem, sākot no cāļu ierašanās brīža pie audzētāja, kas ir ne vēlāk kā trīs dienu vecumā;

— dējējvistām, sākot no jaunvistu ierašanās brīža dējējvistu novietnē, kas ir ne vēlāk kā 22 nedēļu vecumā.

Sadaļa “Pierādījumi, kas apliecina produkta izcelsmi no ģeogrāfiskā apgabala”

Pievieno tālāk minētās daļas.

— Kategorija ar uzņēmumiem, kuri darbojas ģeogrāfiskajā apgabalā.

— Identifikācijas deklarācija ar nolūku piešķirt atļauju uzņēmējiem pirms attiecīgās darbības uzsākšanas.

— Pievienota augšupējas un lejupējas izsekošanas tabula.

Sadaļa “Marķējums”

Pašreizējo rindkopu dzēš un aizstāj ar teikumu, kurā norādīti obligātie ar tiesību aktiem noteiktie elementi.

Turklāt tālāk uzskaitītajās sadaļās veic redakcionālus grozījumus.

Sadaļā “Dalībvalsts kompetentā iestāde” atbilstoši Regulai nr. 1151/2012 iekļauta Institut national de l’origine et de la qualité (INAO) [Valsts institūts izcelsmes un kvalitātes jautājumos (INAO)] kā dalībvalsts kompetentās iestādes kontaktinformācija.

Sadaļā “Pieteikuma iesniedzēja grupa” norādīta SYVOL QUALIMAINE kontaktinformācija un juridiskā forma.

Sadaļā “Pārbaudes struktūra” tagad ir minēta kontaktinformācija Francijas līmeņa kompetentajām iestādēm pārbaudes jomā: Institut national de l’origine et de la qualité (INAO) [Valsts institūts izcelsmes un kvalitātes jautājumos (INAO)] un Direction générale de la concurrence, de la consommation et de la répression des fraudes (DGCCRF) [Konkurences, patērētāju un krāpniecības novēršanas ģenerāldirektorāts] (DGCCRF). Sertificēšanas struktūras nosaukums un kontaktinformācija ir norādīta INAO tīmekļa vietnē un Eiropas Komisijas datubāzē.

Sadaļā “Valsts prasības” tā ir attēlota tabulas formā ar galvenajiem pārbaudāmajiem parametriem un novērtēšanas metodi.

AĢIN “Volailles du Maine” vienotajā dokumentā pašreiz ietverts šī produkta reģistrācijas pieteikums, kas iesniegts saskaņā ar Padomes Regulas (EKK) nr. 2081/92 17. pantu.

Šīs dokumenta nodaļas ir pilnībā pārstrādātas, lai tas atbilstu Komisijas Īstenošanas regulas (ES) nr. 668/2014 I pielikumam, kurā ietverti noteikumi par Eiropas Parlamenta un Padomes regulas (ES) nr. 1151/2012 piemērošanu attiecībā uz kvalitātes sistēmām, ko piemēro lauksaimniecības produktiem un pārtikas produktiem.

Tādējādi no apstiprinātajiem standarta grozījumiem izriet viens grozījums vienotajā dokumentā šajās sadaļās.

Aprakstītie un pamatotie grozījumi neietver aizsargātās ģeogrāfiskās izcelsmes norādes izmaiņas vai šīs norādes izmantošanas izmaiņas, to būtība nerada risku padarīt bezjēdzīgu saikni, kas norādīta 5. panta 2. punkta b) apakšpunktā un šie grozījumi nerada jaunus ierobežojumus produkta tirdzniecībai. Tādējādi šie grozījumi atbilst standarta grozījuma definīcijai.

Šai ar Komisijas Regulu (EK) nr. 1107/96 (1996. gada 12. jūnijs) reģistrētajai ģeogrāfiskās izcelsmes norādei bija nevis vienotais dokuments, bet gan dokumentācija, kurā apkopota tāda galvenā informācija kā dalībvalsts kompetentie dienesti, pieteikuma iesniedzēja grupa, produkta nosaukums, produkta veids un specifikācijas apraksts. Tāpēc šo dokumentu aizstāj ar vienoto dokumentu.

VIENOTAIS DOKUMENTS

“Volailles du Maine”

ES Nr.: PGI-FR-0148-AM01 — 28.9.2022.

ACVN ( ) AĢIN (X)

1. Nosaukums vai nosaukumi

“Volailles du Maine”

2. Dalībvalsts vai ārpussavienības valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.1. klase Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

“Volailles du Maine” var piedāvāt svaigas, atdzesētas vai sasaldētas gaļas veidā:

— liemeņos (ar vai bez subproduktiem);

— izcirtņos;

— izcirtņu gabalos;

— subproduktos.

Tie pieder šādām dzimtām un sugām:

— Gallus: vista, nobarojama vista, kapauns, mini kapauns, dējējvista;

— Numida meleagris: pērļvista, pērļvistas kapauns;

— Meleagris gallopavo: tītars;

— Cairina muschata: pīle;

— Anser anser: zoss.

“Volailles du Maine” gaļa atbilst gaļai no mājputniem, kam ir lokans (nepārkaulojies) krūšu kauls, cepšanai vai vārīšanai paredzētiem gaļas mājputniem un gaļai no mājputniem, kam krūšu kauls ir nelokans (pārkaulojies), cepšanai, vārīšanai vai sautēšanai paredzētām dējējvistām.

“Volailles du Maine” piedāvājums.

— Labi veidoti.

— Kauli ir izturīgi.

— Ķermenis ir labi barots, labi attīstītas platas, garas un gaļīgas krūtis, gaļīgi stilbiņi, izņemot dējējvistu gadījumā.

— Nobarojums Ražošana Nobarojums Vista, tītars cepšanai, tītars izcirtņos Plāna tauku kārtiņa uz krūtīm, muguras, stilbiņiem Pērļvista Ļoti plāna tauku kārtiņa uz krūtīm, muguras, stilbiņiem Kapauns, mini kapauns, nobarojama vista, pērļvistas kapauns Bieza kārtiņa uz krūtīm, muguras, stilbiņiem Zoss Vidēja līdz bieza kārtiņa uz krūtīm, muguras, stilbiņiem Pīle Vidēja tauku kārtiņa uz krūtīm, muguras, stilbiņiem Dējējvista Vidēja tauku kārtiņa uz krūtīm, muguras, stilbiņiem

“Volailles du Maine” atbilst šādiem kvalitātes kritērijiem:

— liemeņiem: A klase un minimālais svars: minimālais svars liemenim, kuram izņemtas iekšas un ķidas (g) minimālais svars “effilé” (noplūkts, ar izņemtām iekšām, ar galvu, kājām un ķidām) (g) Vista 950 – 81 / 84 dienas 1 150 – 100 dienas 1 300 – 81 / 84 dienas 1 500 – 100 dienas Dējējvista 900 — Kapauns 2 400 2 900 Mini kapauns 1 600 2 000 Nobarojama vista 1 550 1 900 Pērļvista 800 1 100 Pērļvistas kapauns 1 300 1 800 Tītars cepšanai 2 300 – mātītes 3 100 – tēviņi 2 700 – mātītes 3 600 – tēviņi Tītars izcirtņos 2 800 – mātītes 4 100 – tēviņi — Pīle 1 250 – mātītes 2 300 – tēviņi 2 900 – mātītes 1 600 – tēviņi Zoss 2 700 3 100

— izcirtņiem un izcirtņu gabaliem: A klase un iegūts no liemeņiem, kas atbilst minimālajam svaram;

— subproduktiem (aknas, guza, sirds): saglabāta [produkta] viengabalainība, vienmērīga krāsa.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Gaļas mājputniem nobarošanas posmā dotās barības daudzumā, saskaņā ar aprēķināto vidējo svērto vērtību, ir vismaz 70 % graudaugu un no tiem atvasinātu produktu.

Dējējvistām dotās barības daudzumā ir vismaz 60 % graudaugu un no tiem atvasinātu produktu un 5 % minerālvielu.

3.4. Konkrēti ražošanas posmi, kuriem ir jānotiek ģeogrāfiskajā apgabalā

Ģeogrāfiskajā apgabalā tiek veiktas šādas darbības: mājputnu audzēšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Marķējumos jānorāda nosaukums “Volailles du Maine” un Eiropas Savienības AĢIN simbols tajā pašā redzes laukā.

4. Ģeogrāfiskā apgabala īsa definīcija

Ģeogrāfiskais apgabals “Volailles du Maine” ir noteikts pēc tālāk norādītajiem klimatiskajiem un vēsturiskajiem kritērijiem. Apgabalā ietilpst Sarthe un Mayenne departamenti un zonas, ar ko tie robežojas, Mēnas (Maine) upes baseinā ar visām tās pietekām: Loir, Sarthe un Mayenne, kā arī visām ūdenstilpnēm, ar ko tās savienojas.

— Sarthe (72) un Mayenne (53) departamentu teritorija pilnā apmērā.

— Eure-et-Loir (28): — Kantoni: Nogent-le-Rotrou. — Pašvaldības: Authon-du-Perche, Beaumont-les-Autels, Béthonvilliers, Chapelle-Guillaume, Chapelle-Royale, Charbonnières Coudray-au-Perche, Frazé, Friaize, La Bazoche-Gouet, Le Thieulin, Les Autels-Villevillon, Les Étilleux, Luigny Miermaigne, Montigny-le-Chartif, Moulhard, Saint-Bomer.

— Indre-et-Loire (37): — Kantoni: Château-Renault, Langeais, Saint-Cyr-sur-Loire, Vouvray. — Pašvaldības: Neuillé-le-Lierre, Noizay, Tours (tikai daļa uz ziemeļiem no Luāras).

— Loir-et-Cher (41): — Kantoni: Montoire-sur-le-Loir, Perche, Vendôme. — Pašvaldības: Épiais, Oucques La Nouvelle, Rhodon.

— Maine-et-Loire (49): — Kantoni: Angers, Angers 2, Angers 3, Angers 4, Angers 5, Angers 6, Angers 7, Beaufort-en-Anjou, Longué-Jumelles, Segré-en-Anjou Bleu, Tiercé. — Pašvaldības: Bécon-les-Granits, Champtocé-sur-Loire, Erdre-en-Anjou (kādreizējā La Pouèze pašvaldības teritorija), Ingrandes-Le Fresne sur Loire, La Possonnière, Les Ponts-de-Cé (tikai daļa uz ziemeļiem no Luāras), Saint-Augustin-des-Bois, Saint-Georges-sur-Loire, Saint-Germain-des-Prés, Saint-Sigismond, Saumur (tikai daļa uz ziemeļiem no Luāras), Val d'Erdre Auxence.

— Orne (61): — Kantoni: Alençon, Alençon 1, Alençon 2, Bagnoles de l'Orne Normandie, Bretoncelles, Ceton, Damigny, Écouves, L'Aigle, Mortagne-au-Perche, Tourouvre au Perche, — Pašvaldības: Aube, Aunou-sur-Orne, Avrilly, Bagnoles de l'Orne Normandie (kādreizējā Saint-Michel-des-Andaines pašvaldības teritorija), Beaufai, Beauvain, Belfonds, Boitron, Chahains, Chailloué, Champsecret Domfront en Poiraie, Écorcei, Fay, Godisson, Joué-du-Bois, L'Orée-d'Écouves, La Chapelle-près-Sées, La Chaux, La Ferrière-Béchet, La Ferté Macé, La Lande-de-Goult, La Motte-Fouquet, Le Bouillon, Le Cercueil, Le Champ-de-la-Pierre, Le Ménil-Scelleur, Les Monts d'Andaine, Lonlay-l'Abbaye, Lonlay-le-Tesson, Macé Magny-le-Désert, Mahéru, Méhoudin, Mortrée, Neauphe-sous-Essai, Rai, Rouperroux, Saint-Bômer-les-Forges, Saint-Brice, Saint-Clair-de-Halouze, Saint-Ellier-les-Bois, Saint-Gervais-du-Perron, Saint-Gilles-des-Marais, Saint-Martin-des-Landes, Saint-Martin-l'Aiguillon, Saint-Ouen-le-Brisoult, Saint-Patrice-du-Désert, Saint-Pierre-des-Loges, Saint-Sauveur-de-Carrouges, Saint-Symphorien-des-Bruyères, Sainte-Marguerite-de-Carrouges, Sainte-Marie-la-Robert, Sées, Tanville.

5. Saikne ar ģeogrāfisko apgabalu

AĢIN “Volailles du Maine” pamatā esošo saikni veido Mēnas (Maine) teritorijas dabas un cilvēkfaktori, no kuriem cēlusies tādu mājputnu ražošana ar konkrētām īpašībām (dējējvistas, vistas, tītari, pīles, pērļvistas, nobarojamas vistas un zosis). Šīs ražošanas īpašības ir ļāvušas laika gaitā izveidot un iegūt savu reputāciju.

Ģeogrāfiskajā apgabalā ietilpst Sarthe, Mayenne departamenti un atsevišķas teritorijas, kas robežojas ar šiem diviem departamentiem. Tās vairāk vai mazāk atbilst vēsturiskajai Mēnas provincei.

AĢIN “Volailles du Maine” ģeogrāfiskais apgabals ir reģions, kurā satiekas dažādi ģeoloģiskie veidojumi un notiek to pāreja. Tā rietumu daļai, kas atbilst Armorikas masīva rietumu robežai, raksturīgas skābas augsnes, kas izveidojušās uz prekembrija slānekļiem un veido nedaudz kalnainu reljefu. Ziemeļu daļā, kas atrodas nelielā nogāzē, ir dziļākas augsnes ar labām ūdens aiztures īpašībām. Pēc Parīzes baseina sekundārajiem formējumiem Armorikas masīva pārklāšanās apgabalam atbilstošā daļa ir starpzona, kur sastopamas smilšainas un kaļķainas augsnes. Dienvidos atrodas aluviālā zona, kas radusies no blīvā dabisko ūdenstilpņu tīkla ap Mēnas pietekām. Kopumā augstums ir no 25 līdz 100 metriem. Apgabala augstākais punkts ir Avaloirs kalns, kura virsotne ir 416 metrus augsta.

Tādējādi teritorijā kopumā ir divi nozīmīgi augsnes veidi: skābas augsnes, kas ir ļoti piemērotas dabisko pļavu izmantošanai, kā arī kaļķainas augsnes, kas ir labvēlīgas graudaugu audzēšanai.

Ģeogrāfiskajam apgabalam ir raksturīgs mērens klimats, kurā jūtama okeāna ietekme, ar relatīvi vienmērīgu nokrišņu daudzumu (650 līdz 800 mm/m2) un ierobežotām sezonālām izmaiņām. Vidējā mēneša temperatūra ir vienmērīga, un tā mainās no 4 līdz 18° C. Temperatūras svārstības dažādos gadalaikos, kā arī dienā un naktī ir galvenokārt nebūtiskas.

Kopumā maigais klimats un reti notiekoši vides incidenti (bez straujām temperatūras izmaiņām, nokrišņiem vai saules iedarbības) labvēlīgi ietekmē plašu mājputnu audzēšanu āra apstākļos.

Ģeogrāfiskajā apgabalā ir blīvs dabisko ūdenstilpņu tīkls. To veido trīs lielas upes, kuras ir Majenna (Mayenne), Sarta (Sarthe) un to galvenā pieteka Luāra (Loir). Tās nodrošina apgabala apgādi ar ūdeni bez tā trūkuma riska. Šīs upes saplūst Angers ziemeļos, izveidojot Mēnu. Mēna ietek Luārā (Loire), iezīmējot arī apgabala dienvidu robežu.

“Volailles du Maine” ģeogrāfiskais apgabals tradicionāli ir reģions, kurā audzē dažādas kultūras un mājdzīvniekus, kurā sava vieta ir mājputnu audzēšanai. Šī reģiona audzēšanas tradīcijas joprojām ir jūtamas šodien, un tām jo īpaši raksturīga tradicionālā zinātība izmantot ganības kā centrālo vietu Mēnas mājputnu audzēšanai. Nobarošanas periodā ražotāji arī no plkst. 9 rītā līdz laikam, kad iestājas tumsa, laiž mājputnus ganīties plašās pļavās ar zāli un kokiem. Mājputnus baro galvenokārt ar graudaugiem. Tāpat ir paredzēts nobarošanas beigu posms svētku mājputniem un vistām, kas vecākas par 100 dienām.

Kopš 1960. gada Mēnas baseina audzētāji ir bijuši vieni no celmlaužiem mājputnu kvalitātes jautājumos. Viņi dažādām mājputnu sugām izveidoja neatkarīgas struktūras kontrolētas specifikācijas, lai nodrošinātu labāku atbilstību to pilsētas patērētāju vajadzībām, kuri meklē augstas kvalitātes saimniecībā audzētu mājputnu gaļu, un dažas desmitgades vēlāk pievienoja divus citus produkcijas veidus, proti, pērļvistu sugas kapaunus un mini kapaunus. Jau toreiz “Volailles du Maine” specifikācijāsmājputnu lūkas bija noteiktas kā obligātas.

Turklāt pieticīgais saimniecību un ganāmpulku mērogs ļāva audzētājiem uzturēt saikni starp cilvēku un dzīvnieku. Tāpat kā to priekštečiem, mūsdienu audzētājiem ir tehniskās zināšanas, kas nepieciešamas labai saimniecību pārvaldībai. Šī gadu gaitā iegūtā pieredze ir ļāvusi ilgstoši uzturēt kvalitatīvas mājputnu gaļas ražošanu, vienlaikus attīstoties un virzoties uz priekšu, lai ņemtu vērā konkrētas sabiedrības gaidas, piemēram, dzīvnieku labturību.

“Volailles du Maine” izmanto arī dabisko parametru kopumu, kas ļauj maksimāli izmantot āra ganības.

Nedaudz kalnainais reljefs un nedaudz izžūstošās skābās augsnes veido ganības, kurās mājputniem ir viegli pārvietoties un arī atrast papildbarību, kas ir ne vien augi, bet arī ganībās sastopamās sliekas vai kukaiņi.

Ūdens, nokrišņu veidā tāpat kā no upju tīkla nākošais, ir pietiekamā daudzumā pieejams visa gada garumā, kas ļauj audzēt augus un graudaugus, kuri ir vēsturiska un nemainīga barības bāze “Volailles du Maine” mājputniem. Turklāt pastāvīgi pieejamie ūdens resursi ir veicinājuši un joprojām veicina tādu daudzgadīgu augu kā koku un dzīvžogu krūmu iekopšanu. Tieši pēdējie piesaista mājputnus doties ganības. Tāpat tie nodrošina patvērumu un aizsardzību pret iespējamiem plēsējiem.

Mērenais klimats, kurā jūtama okeāna ietekme, labvēlīgi ietekmē ne vien zāles augšanu visa gada garumā, bet arī to, lai jebkurā gadalaikā mājputni dotos ārā no plkst. 9 rītā līdz krēslas iestāšanās laikam.

Visām “Volailles du Maine” sugām mājputni ir labi veidoti, tiem ir izturīgi kauli, labs barojums, labi attīstītas platas, garas un gaļīgas krūtis, gaļīgi stilbiņi (izņemot dējējvistas attiecībā uz pēdējo kritēriju).

Tāpat nobarojums ļauj iegūt:

— plānu tauku kārtiņu uz krūtīm, muguras, stilbiņiem vistām, tītariem;

— ļoti plānu tauku kārtiņu uz krūtīm, muguras, stilbiņiem pērļvistām;

— biezu tauku kārtiņu uz krūtīm, muguras, stilbiņiem kapauniem, mini kapauniem, nobarojamām vistām un pērļvistu kapauniem;

— vidēju līdz biezu tauku kārtiņu uz krūtīm, muguras, stilbiņiem zosīm;

— vidēju tauku kārtiņu uz krūtīm, muguras, stilbiņiem pīlēm un vistām.

“Volailles du Maine” vistām, tītariem, pērļvistām, kapauniem, mini kapauniem, nobarojamām vistām, pērļvistu kapauniem, zosīm un pīlēm raksturīgi liemeņi, kam ir lokans (nepārkaulojies) krūšu kauls un kam krūšu kauls ir nelokans (pārkaulojies).

Mēnas audzētāju zinātības centrā atrodas:

— lēnaudzīgu priekšteču izmantošana, kas ļauj panākt ilgu audzēšanu;

— optimizēta ganību pārvaldība, kur labvēlīgi klimatiskie apstākļi un vide mudina mājputnus doties ārā;

— graudaugu barības bāze.

“Volailles du Maine” reputācijas pamatā ir bijušas šīs senās audzēšanas metodes, kas joprojām tiek izmantotas mūsdienās.

Vairāki rakstnieki (Racine, Scarron) jeb gardēži (Grimaud de la Reynière, Brillat-Savarin) arī ir atzinuši “Volailles du Maine” kvalitāti. 1668. gadā slavenais franču rakstnieks Racine savā darbā “Les Plaideurs” (“Sūdzībnieki”) rakstīja : “Kas tur nobaudīja gardu Mēnas kapaunu”, bet arī vistu, broileru, tītaru, zosu u.t.t. kvalitāte nebija sliktāka. Louis XIV, Colbert, madame de Sévigné to apstiprina, nobaudot [šo mājputnu] gaļu.

Kā liecina vēsturiski avoti, XVIII un XIX gadsimtā Mēnas mājputnu reputācija bija līdzvērtīga Breses mājputnu reputācijai.

Laikā no 1950. gada līdz 1980. gadam Mēnas reģionā darbojās vairākas dzīvnieku tirgus vietas, no kurām nozīmīgākās atradās Mans, La Flèche, Loué un Château-Gontier. Šīs slavenās tirgus vietas piesaistīja pircējus ne vien no visas Francijas, bet arī no tās kaimiņvalstīm, piemēram, Beļģijas.

Mājputnu audzēšana ganībās Mēnas teritorijā joprojām veido 20 % no Mēnas teritorijā ražoto lauksaimniecības produktu vērtības, kā arī aptuveni 20 % no Francijā ražotās mājputnu produkcijas ar kvalitātes un cilmes zīmēm, kas padara to par vienu no lielākajām ražošanas vietām valstī.

Atsauce uz specifikācijas publikāciju

https://info.agriculture.gouv.fr/gedei/site/bo-agri/document_administratif-78268bb4-b7f5-43e3-878e-b93def80193d

(1) OV L 179, 19.6.2014., 17. lpp.